次韵侯宣城疊嶂樓雙溪閣長篇
作者：蘇轍
朝代：宋

paragraphs: 作官如負擔，一負當且弛。
不知息肩處，妄問道遠邇。
我乘章江流，却入宛溪水。
捨舟陟崔嵬，行路極句已。
名都便欲過，佳處頼公指。
仰攀疊嶂高，俯閱雙溪美。
不悟身乘空，但覺風吹耳。
雲烟變遥壑，歌吹聞近市。
倦遊得清曠，行役有新喜。
公言頃榛穢，斬伐從我始。
堰水種蒲蓮，開山蒔梅李。
擁本待成陰，養花要食子。
遺風揖桓謝，父老邀黄綺。
邦人魚依蒲，食客莪在芷。
春陰迫寒食，謂我姑且止。
嗟余去鄉國，屢把刀環視。
感公鵠鷺修，憐我鳬鴨庳。
異邦逢故人，寧復固辭理。
高談雲漢上，爛醉笙歌裏。
落日盡公歡，推挽未應起。